ועדת הפנים ואיכות הסביבה, כנסת 17, פרוטוקול מספר 429, 2008-08-05 12:25

אופיר פינס-פז: אני מתכבד לפתוח את ישיבת ועדת הפנים והגנת הסביבה.

אופיר פינס-פז: על סדר היום פניית שר הפנים לקיום התייעצות לדחיית מועד הבחירות באעבלין.

אופיר פינס-פז: גם באעבלין, כמו בירוחם, החלטתי בעת היותי שר הפנים, כמובן בהמלצת הדרג המקצועי, לפזר את הרשות המקומית ולמנות ועדה קרואה.

אופיר פינס-פז: לפי מיטב ידיעתי ראשון מונה מר ציון הדר כיושב-ראש הוועדה הקרואה.

אופיר פינס-פז: הוא התפטר מתפקידו לאחר 7-8 חודשים ובמקומו התמנה מר מרק אסיה.

אופיר פינס-פז: אדוני מנכ"ל משרד הפנים, בבקשה.

אריה בר: אדוני היושב-ראש, היית שר הפנים אז, ב-31 בדצמבר 2005 - - -

אופיר פינס-פז: לא, אז כבר לא הייתי שר הפנים.

אריה בר: אזכיר לך שהחוב המצטבר של המועצה המקומית עמד אז על 56 מיליון שקל, שזה 130% מהתקציב של הרשות.

אריה בר: אין עוד דוגמה כמו זאת.

אריה בר: כלומר ההתנהלות התקציבית שם היתה מתחת לכל ביקורת.

אריה בר: שיעורי גביית הארנונה עמדו אז על 21%, ושיעורי גביית מים עמדו על 45%.

אריה בר: זאת התנהלות שהביאה לקריסה טוטלית, לאי-תשלום שכר לעובדים במשך כ-8 חודשים והשליך כמובן גם על מתן השירותים, התושבים לא קיבלו את השירותים שהם זכאים להם על-פי חוק.

אריה בר: המינוי של הוועדה הממונה נתקל בתחילה בקשיים רבים.

אריה בר: בניגוד לישובים מסוימים במקרה של אעבלין שיתוף הפעולה של התושבים ושל אנשי הציבור יש בו חשיבות רבה מאוד כדי שהוועדה הממונה תוכל לתפקד.

אריה בר: קשה מאוד לממונה לתפקד בסבך של ישוב מן הסוג הזה.

אריה בר: מר מרק אסיה נמצא כאן.

אריה בר: הוא עושה לעניות דעתנו עבודה יוצאת מן הכלל והביא לייצוב ואפילו לשיפור רב מאוד בעבודת המועצה.

אריה בר: מאז ועד היום יש התקדמות רבה מאוד.

אריה בר: הראיה, שהיישוב מיוצב, המשכורות משולמות, הופחת הגירעון המצטבר.

אריה בר: אמנם בתמיכתנו, ויחד עם זאת היושב-ראש וחברי המועצה הממונים עשו ועושים עבודה לתפארת.

אריה בר: אין לנו צל של ספק שקיום בחירות במקום הזה יביא להידרדרות חדשה.

אריה בר: לא יוכלו לייצב את הישוב הזה.

אריה בר: הדברים ידועים וברורים.

אריה בר: הנתונים בישוב הם מהקשים שידענו בין כלל הישובים.

אריה בר: עולה טענה שמהלך כזה איננו דמוקרטי.

אריה בר: כך שמענו בישיבה הקודמת והטענה תישמע בוודאי גם בישיבה הזאת.

אריה בר: דמוקרטיה זה לא אנרכיה.

אריה בר: דמוקרטיה אין משמעה שצריך לא לשלם מסים, או לא לתת שירותים לתושבים, או לא לשלם משכורות לעובדים, או שמותר לשלם משכורות נטו ולא ברוטו מבלי להפריש למס הכנסה, לביטוח הלאומי ולנלוות שלעובד יש זכאות על-פי חוק שישולמו לו.

אריה בר: דמוקרטיה היא לא הפקרות.

אריה בר: לעניות דעתנו על-פי הנתונים הקיימים בשום פנים ואופן אסור ללכת לבחירות.

אריה בר: לכן הבקשה של שר הפנים להתייעץ עם הוועדה כדי להאריך בשנתיים נוספות את דחיית מועד הבחירות.

רני פינצי: הגירעון הרשום של אעבלין ב-2005 עמד על 56 מיליון שקלים.

רני פינצי: כאשר מר מרק אסיה נכנס והתחיל לחפור בנתונים מצאנו עוד 20 מיליון שקלים לפחות חובות מגרה, כלומר הגיעו חשבוניות ואף אחד לא רשם אותן.

רני פינצי: גם היום מתקבלות מעת לעת תביעות באעבלין על חובות שלא נרשמו, שלא ידעו בכלל שקיימים.

רני פינצי: רק לאחרונה מר מרק אסיה דיווח שהגיעה תביעה נוספת, פסק-דין שחייב את המועצה לשלם 3 מיליון שקלים.

רני פינצי: תוכנית ההבראה שנעשתה לאעבלין היתה תוכנית חריגה בהיקפה, גם לפי הקריטריונים שאנו נוהגים בהם.

רני פינצי: אנחנו רואים שהרשות המקומית התייצבה עם תוכנית ההבראה הזאת.

רני פינצי: צריך להדגיש את הדברים שהמנכ"ל כבר אמר כאן, הם חשובים.

רני פינצי: היתה עלייה גבוהה מאוד בשיעורי גביית הארנונה; היתה הרחבת בסיס הארנונה – בסיס הארנונה בין 2005 ו-2007 שונה, גבוה הרבה יותר, נוספו עוד נישומים ועוד מטראז' שלא נרשמו בעבר; היה שיפור בגביית פיגורים מארנונה, שלא היה קיים בעבר.

רני פינצי: התחילו לגבות גם חובות ארנונה משנים קודמות; ושיעורי הגבייה של המים עלו אף הם.

רני פינצי: במקביל נעשו צעדים גם לצמצום ההוצאות השוטפות.

רני פינצי: מעבר לגירעון הצבור היה לה גם גירעון שוטף והיום המועצה מאוזנת בתקציב השוטף.

רני פינצי: ב-2007 היה לה אפילו עודף סמלי של 637,000 שקלים.

רני פינצי: עדיין צריך להשלים את תוכנית ההבראה.

רני פינצי: הרשות מתקדמת באבני הדרך של תוכנית ההבראה כדי לכסות את גירעון העבר.

רני פינצי: במקביל, ומר אסיה בוודאי ידבר על כך, נעשות עבודות בנייה ופיתוח ויש התקדמות ברשות.

רני פינצי: גם כאן אנחנו מבקשים פרק זמן להשלים את העבודה, להשאיר בסיס איתן כדי שאפשר יהיה להמשיך הלאה.

אופיר פינס-פז: תודה רבה.

אופיר פינס-פז: רשות הדיבור למר מרק אסיה, ראש המועצה הממונה.

מרק אסיה: אדוני היושב-ראש, אם יש לכם שאלות אשמח להשיב.

מרק אסיה: אדבר רק על נתונים.

מרק אסיה: בחצי השנה האחרונה החלפנו למעלה מ-1,000 מוני מים שנשברו.

מרק אסיה: השנה התחלנו לבצע, בעיקר במימון משרד הפנים, עבודות בקרוב ל-10 מיליון שקלים, תב"רים שיוצאים רק עכשיו לדרך כי זה לוקח זמן.

מרק אסיה: לצערי נאלצתי לפטר עובדים, כמובן בהסכמים, באופן מסודר, וזה תהליך ארוך מאוד שהתחיל עוד לפניי.

מרק אסיה: אני מדבר על מספר האנשים שעבדו, לא על משרות כי במשרות המספר קטן יותר.

מרק אסיה: בקיץ 2005 היו רשומים 345 אנשים כמקבלי שכר מן המועצה.

מרק אסיה: היום רשומים 99 או 98 ועוד כ-36 פנסיונרים.

מרק אסיה: הפרטנו שם את כל המערכת.

אופיר פינס-פז: מה זה 36 פנסיונרים?

יהודה זימרת: הם מקבלים שכר.

יהודה זימרת: הם לא עובדים בפועל אבל הם עלות בשכר.

אופיר פינס-פז: כלומר מקבלים פנסיה תקציבית?

מרק אסיה: יש גם מעטים מאוד שהוצאנו אותם בביטוח מנהלים.

אופיר פינס-פז: כלומר 99 עובדים.

אופיר פינס-פז: מה מספר התושבים באעבלין?

מרק אסיה: 11 אלף ומשהו, למרות ש-20 משפחות עזבו בחודשים האחרונים לקנדה ולאמריקה, בעיקר זוגות צעירים.

מרק אסיה: בגירעון הנצבר הידוע, בלי כל הדברים שצצים, נותר לנו לשלם בין 32-34 מיליון שקלים.

אריה בר: כלומר כיסוי של 60 מיליון שקלים בערך.

מרק אסיה: עיקר החובות הם בתיק האיחוד בבית-המשפט.

מרק אסיה: שם לבד החוב עומד על 17 מיליון שקל ובכל חודש צריך לשלם 550,000 שקל, והריבית רצחנית.

מרק אסיה: במס הכנסה ובביטוח הלאומי כאשר הגעתי החוב עמד בשניהם יחד על קרוב ל-16 מיליון שקל וצריך לטפל בזה.

מרק אסיה: לצערנו מוטלים עלינו קנסות כי לא טיפלו במים כפי שצריך.

מרק אסיה: הטילו עלינו קנס של 700,000 שקל מרשות המים על חשבונות מ-2002.

מרק אסיה: עוד לא הגיעו ה"מכות" של 2003.

מרק אסיה: דיברתי עם מר אורי שני, אבל הקנסות האלה יוצרים בעיה גדולה מאוד.

מרק אסיה: גם מס הכנסה רק לאחרונה הטיל עלינו קנס של מיליון שקל על הוצאות עודפות מלפני כ-8 שנים.

מרק אסיה: הבעיה אינה פשוטה.

מרק אסיה: בסך הכול זה כפר של אנשים הגונים מאוד, אנשים נחמדים מאוד וישרים מאוד.

מרק אסיה: אני מניח שרוב האנשים שם מעוניינים שהמערכת תפרח.

מרק אסיה: אני מניח גם שיש כמה חבר'ה שזה מפריע להם כלכלית.

מרק אסיה: מי שמפוטר כמובן לא מרוצה, בוודאי לא שמח, אבל זה טבעם של הדברים.

מרק אסיה: כאשר נכנסתי לתפקיד שילמתי בחודש ספטמבר 2006 שכר ברוטו בסך 1.56 מיליון שקל.

מרק אסיה: עכשיו אנחנו משלמים ברוטו – בלי כל מיני חובות שעלינו לשלם מידי פעם למשל על תוספת ביגוד שלא שולמה ב-2003 או על דמי הבראה שלא שולמו בעבר – אנחנו משלמים 850-900 אלף שקל ברוטו עבור שכר.

מרק אסיה: זה מתבטא גם בהוצאות השכר ומאפשר לשחרר כסף לפעולות.

מרק אסיה: בשנת 2006 התקציב עמד על כ-44.5 מיליון שקלים.

מרק אסיה: היום התקציב עומד על 38 מיליון שקל.

מרק אסיה: זה אומר שאנחנו מוציאים פחות.

מרק אסיה: אי אפשר להוציא יותר מאשר נכנס.

אופיר פינס-פז: השאלה עד כמה זה פוגע בשירותים לתושבים.

מרק אסיה: לא פוגע.

מרק אסיה: להיפך, יש שיפור בשירותים.

אופיר פינס-פז: למה?

מרק אסיה: ראשית כי לא עבדו.

מרק אסיה: שנית כי היו תפקידים מיותרים שלא היה בהם צורך.

אופיר פינס-פז: הפער במשכורות שאתה מדבר עליו לא מכסה את כל הפער בין התקציב השנתי של אז לתקציב של היום, או אולי כן, אולי זה הפער?

מרק אסיה: זה הפער העיקרי.

מרק אסיה: בעבר היה צריך להחזיר כסף למשרד החינוך עבור הוצאות של גננות מיותרות.

מרק אסיה: כל המערכת הזאת מאוזנת, אין כאן אפס.

מרק אסיה: כאשר זה לא קיים אתה חי, אתה יכול להפעיל את המערכת.

אופיר פינס-פז: השאלה מה אתה מפעיל מעבר לזה.

מרק אסיה: בוודאי שאני מפעיל.

אופיר פינס-פז: אני לא שר הפנים היום, אבל גם כאשר הייתי שר הפנים סברתי שאחד השיקולים הוא ייצור מערכת שמתנהלת עם גירעון נשלט ועם החזר חובות והכול, זה ברור, אבל מצד שני – אתה מכיר את הבדיחה על הסוס שכל יום הורידו לו את האוכל ובסוף מת.

אופיר פינס-פז: השאלה אם התושבים מקבלים את השירותים האלמנטריים שהם צריכים לקבל או שהכול מיועד לכיסוי הגירעון ולא עושים שום דבר נוסף.

מרק אסיה: אם זה היה כך לא הייתי שם, לא היה לי מה לעשות שם.

אופיר פינס-פז: יש לך מה לעשות שם בתור כונס נכסים, אבל לא מינינו אותך ככונס נכסים אלא מינינו אותך לראש מועצה.

מרק אסיה: לפי ההנחיות שלך כשר הפנים, ובזמנו אפילו הוצאת כמה מסמכים בעניין, קודם כול באמת שיפרנו את השירותים גם ברמת איסוף האשפה, גם באיסוף פגרים.

מרק אסיה: אנחנו מחברים אנשים למים ולביוב, ועכשיו אנחנו משנים דברים.

מרק אסיה: אציג לך דוגמה קטנה.

מרק אסיה: עמד שם בית-ספר ריק.

מרק אסיה: למרות ההתנגדות של משרד החינוך, למרות התנגדות של כל העולם יצאתי למכרז מסודר במטרה שיפעל שם בית-ספר מקצועי.

מרק אסיה: מי שזכה במכרז הוא מכללת סח'נין.

מרק אסיה: השנה בדקנו את עצמנו, בחנו מה קורה שם וראינו שבית-הספר הזה קלט את כל הנוער שפרש מהלימודים ולא הצליח להמשיך.

מרק אסיה: לא כולם ילמדו באוניברסיטה, אבל צריך גם טכנאי חשמל וטכנאי רכב ומיזוג אוויר, והיום זה פועל באופן מוצלח.

מרק אסיה: התחלנו בתהליך של ייצור ובניית כל המערכת הניהולית באעבלין כי כולם צריכים להיות משרתי ציבור (Civil servants) ולוקח זמן רב להסביר ולחנך.

מרק אסיה: זה עבודה שנעשית באמצעות המפע"מים של משרד הפנים.

מרק אסיה: כל זה עולה הרבה מאוד כסף למשרד הפנים.

אופיר פינס-פז: תודה.

אופיר פינס-פז: נשמע כעת את התושבים שנמצאים כאן.

אופיר פינס-פז: לא אאפשר לכולם להתבטא.

אופיר פינס-פז: נשמע כאן עמדה אחת, או לכל היותר שתיים.

אופיר פינס-פז: מי רוצה בחירות עכשיו ומתנגד לבקשת שר הפנים?

אנואר חאג': בשנים 1985-1993 כיהנתי כחבר המועצה וכממלא מקום ראש המועצה באעבלין ומאז לא התמודדתי למועצה.

אנואר חאג': אין ויכוח שהמצב השתפר אם נשווה את המצב ערב מינוי הוועדה הקרואה למצב היום.

אנואר חאג': דווקא בשל סיבה זו, מכיוון שהוועדה מילאה את תפקידה היטב ורוב הסיבות שהביאו למינוי הוועדה הקרואה חדלו מלהתקיים, דווקא מכיוון שמציירים כאן תמונה ורודה אנו סבורים שהגיע הזמן לתת אפשרות לתושבים לבחור את הנציגים שלהם.

אנואר חאג': הדמוקרטיה היא זכות יסוד שאין למעלה ממנה.

אנואר חאג': לכן במצב הנוכחי, אחרי כל מה שהשתפר הן מבחינת הגירעונות, הן מבחינת תשלומי הארנונה ותשלומי המים ומה שאמר גם יושב-ראש הוועדה, נותרו דברים שהם בשגרת העבודה של כל רשות מקומית.

אנואר חאג': זה לא משהו מיוחד, זה לא פרויקטים לפיתוח.

אנואר חאג': שלב הנחת התשתית הניהולית והארגונית בתוך הרשות המקומית הסתיים ולכן אני סבור שיש לקדם את קיום הבחירות ולאפשר לתושבים לבחור.

אנואר חאג': כאשר אני מעמיד את זה אל מול זכות היסוד, אין שום הצדקה להאריך את כהונתה של הוועדה הקרואה.

עאטף חאג': אני הייתי ראש המועצה שהודח כאשר החלטת כשר הפנים לפזר את המועצה.

עאטף חאג': לפני כן קיימנו בחירות דמוקרטיות והיתה לנו מועצה.

עאטף חאג': מר מרק אסיה הגזים במקצת בנתונים.

עאטף חאג': החוב שלנו עמד לא על 56 מיליון שקל אלא 28 מיליון שקל.

עאטף חאג': הלכתי למשרד הפנים והסדרנו את זה וחתמנו על הסכם הבראה.

עאטף חאג': הוא אומר שהיו חובות שהתחבאו בתוך המגרה אבל זה לא ידוע לי.

עאטף חאג': אני סבור שהוועדה הקרואה שמונתה היא לטובת הכפר אעבלין כי באעבלין כולם רוצים כסף מן המועצה, כל חבר מועצה, כל מי שעובד במועצה רוצה כסף, כולם רוצים לנצל את המועצה לטובתם.

עאטף חאג': לכן בעבר לא חתמו על התקציב ושלחו למשרד הפנים הרבה מכתבים בדרישה לפזר את המועצה.

עאטף חאג': והיום הם מבקשים בחירות.

עאטף חאג': למה?

עאטף חאג': היו לנו בחירות, היה ראש מועצה, היו חברי מועצה, סגן ראש המועצה לשעבר שהולך היום לבג"ץ היה הסגן שלי.

עאטף חאג': מה פתאום היום צריכים בחירות באעבלין?

עאטף חאג': לפי דעתי מר מרק אסיה מתפקד טוב מאוד.

עאטף חאג': הוא ארגן את הכפר.

עאטף חאג': לפי דעתי צריך להאריך את תקופת המינוי של הוועדה הקרואה לא בשנתיים אלא צריך לתת למר מרק אסיה להמשיך עוד 5 שנים.

עאטף חאג': בעבר איימו עלינו באקדחים כאשר הלכנו לגבות ארנונה, איימו עליי, באו לרצוח אותי כי שלחתי חברת גבייה לבתים לדרוש מהם לשלם.

עאטף חאג': היום כולם משלמים כשורה ומתנהגים היטב, עומדים בתור ומשלמים, לא מקללים, לא מאיימים בכלל.

עאטף חאג': זה לטובת הכפר אעבלין, לטובת תושבי הכפר.

עאטף חאג': רק לטובתנו אם הוועדה הקרואה תמשיך לפעול עוד 5 שנים, שעוד קצת נתרגע ונלמד איך לשלם מים וארנונה.

עאטף חאג': אנשים לא שילמו במשך 15 שנים עבור מים וארנונה.

עאטף חאג': אדם תבע את המועצה.

עאטף חאג': אמר לו השופט: מי אתה?

עאטף חאג': אתה הרי עבריין.

עאטף חאג': למה אתה לא משלם עבור המים?

עאטף חאג': למה אתה לא משלם עבור הארנונה?

עאטף חאג': זה בשבילך.

עאטף חאג': את הארנונה והמים לא משלמים לראש המועצה, אלא לטובת הכפר אעבלין.

עאטף חאג': אני רוצה שימשיך מר מרק אסיה בעבודתו באעבלין עוד 5 שנים.

אופיר פינס-פז: בקיצור, אתה מרוצה מאוד מההחלטה שלי מאז.

עאטף חאג': כן.

עאטף חאג': למה לא? זה טוב לנו.

אופיר פינס-פז: אני שמח.

אופיר פינס-פז: אני מודה לך.

אופיר פינס-פז: בשעה 13:00 בדיוק נצביע.

אופיר פינס-פז: עד אז אאפשר לחברים להתבטא.

חנא סוייד: אדוני היושב-ראש, אני לא רוצה לחזור על עמדתי העקרונית שהבעתי בדיון הקודם.

אופיר פינס-פז: אתה יודע שאנחנו לא באוניברסיטה.

אופיר פינס-פז: יש עמדות עקרוניות, אבל בסוף צריך להכריע בנושאים אמיתיים.

חנא סוייד: רציתי להיות יעיל יותר ולא "להרביץ" כאן תיאוריה.

חנא סוייד: לזה התכוונתי.

חנא סוייד: שמתי לב שבישיבה הזאת, בשונה מן הישיבה הקודמת שבה שלט המוטו שמר מצנע הוא כל יכול, עושה נסים ונפלאות, כאן מדברים לא על האיש והאישיות שלו אלא על מה שהוא עושה.

חנא סוייד: אני מעדיף כמובן דיון כזה על פני הדיון הקודם שנסוב סביב האישיות של מר מצנע, כביכול הוא יכול לעשות הכול.

אופיר פינס-פז: בדיון הקודם ראית בזה משהו מטפיזי?

חנא סוייד: לא ראיתי בזה עניין הוגן.

חנא סוייד: אבל לא חשוב.

חנא סוייד: התקיים דיון ואמרתי את דעתי לגבי מר מצנע, אבל אני חושב שזה לא העיקר.

חנא סוייד: אפשר למצוא אנשים עוד יותר טובים ממר מצנע בניהול ישובים וערים.

חנא סוייד: אז אפשר לוותר על כל הבחירות, להוציא מכרזים ולהביא אנשים מיומנים ולהגיד להם לנהל את הישובים?

חנא סוייד: זה לא העיקרון הדמוקרטי בשלטון המקומי.

חנא סוייד: שמתי לב לדבריו של יושב-ראש הוועדה הקרואה, שאמר שבכפר אעבלין יש אנשים ישרים והגונים.

חנא סוייד: אינני יודע מדוע אנשים ישרים והגונים לא יכולים לבחור מועצה טובה.

אופיר פינס-פז: אתה באמת לא יודע?

אופיר פינס-פז: אני יודע.

אופיר פינס-פז: אגיד לך מדוע.

אופיר פינס-פז: אנשים טובים והגונים, במיוחד בישובים קטנים, בסופו של דבר אומרים להם: לכו תצביעו הצבעה חמולתית משפחתית, לא על בסיס ענייני אלא על בסיס חמולתי, וכך לפעמים יוצאת תוצאה טובה ולפעמים תוצאה לא טובה, למרות שהאנשים הגונים ומכובדים ורוצים בטובת הכלל.

אופיר פינס-פז: בסוף יש איזו משמעת אחרת שגורמת לא פעם לתוצאה לא טובה.

סאבא חאג': לעתים גם בשל משמעת מפלגתית.

חנא סוייד: לצערי הרב זו חשיבה פטרנליסטית שלא מקובלת עליי.

חנא סוייד: אי אפשר לחשוב על אנשים ישרים והגונים כעל עדר.

חנא סוייד: אני ממש מתפלא על דרך החשיבה הזאת.

חנא סוייד: פועלת שם מערכת פוליטית מקומית.

חנא סוייד: לא ראיתי מערכות שמתנהגות הרבה יותר טוב מהמערכות האלה, לרבות המערכת הפוליטית הארצית.

חנא סוייד: החמולתיות שם יש לה אקוויוולנטים ודוגמאות שקולות במקומות אחרים, ואנו מכירים מה קורה.

חנא סוייד: אני לא מסכים לניתוח הזה.

אופיר פינס-פז: אגב, אנחנו קרובים מאוד להקמת ועדה קרואה למדינה ...

אופיר פינס-פז: נסמיך את נשיא ארצות-הברית למנות ועדה קרואה לישראל ...

חנא סוייד: זה מתבקש.

חנא סוייד: אני לא מבין למה בישוב קטן, אם ההנהלה בו כושלת, יש סמכויות למישהו לבוא ולפזר את המועצה ולכפות.

חנא סוייד: צריך לתת לאוכלוסייה אפשרות לבחור כעבור תקופה מסוימת.

חנא סוייד: הוועדה הקרואה באעבלין מתפקדת כבר זמן רב.

חנא סוייד: שמענו על כך, וזה התפקיד של ועדה קרואה, לייצב את העניינים.

חנא סוייד: שמענו על תקציב מאוזן, על ביצועים יוצאים מן הכלל של הרשות המקומית, על התייעלות.

חנא סוייד: אני חושב שזה התפקיד של ועדה קרואה, אבל אין זה אומר שהיא צריכה להמשיך לנצח.

חנא סוייד: אני מבין שוועדה קרואה היא ועדה קצובה בזמן, שעושה עבודה מסוימת ואחר-כך אומרת: אזרחים, תבחרו את ההנהגה שלכם ואת הנציגים שלכם ואת ראש המועצה שלכם.

חנא סוייד: בהתחשב בנתונים הספציפיים של אעבלין, בהתחשב בכך שהוועדה הקרואה פועלת שם לאורך זמן צריך לתת לאוכלוסייה המקומית להגיד את דברה.

חנא סוייד: לא שמעתי כאן שום דבר מראש הוועדה הממונה על התפקוד ועל העשייה בתחום התכנון והבנייה למשל.

סאבא חאג': או בתחום הספורט.

חנא סוייד: אני לא חסיד גדול של ספורט, אבל גם בספורט.

חנא סוייד: אבל בנושאי תכנון ובנייה אם תשאל את כל האנשים שיושבים כאן, אלה שבעד בחירות ואלה שנגד בחירות כעת, יגידו לך מה קורה בתחום התכנון והבנייה: המצב "על הפנים".

אופיר פינס-פז: אבל כך בכל הארץ, גם בישובים שאין בהם ועדה ממונה.

חנא סוייד: אולי כך המצב גם באנגולה.

חנא סוייד: אז מה?

חנא סוייד: גם אם זה כך בכל הארץ לא את כל הארץ מענישים.

חנא סוייד: את אעבלין מענישים.

חנא סוייד: נושא התכנון והבנייה הוא נושא שחשוב לכל האזרחים.

חנא סוייד: מרגישים שהוועדה הממונה לא עושה כלום בעניין הזה.

חנא סוייד: לא שהיא מנסה לעשות ונכשלת, אלא זה נושא אקס-טריטוריאלי עבורה, זה כביכול לא במנדט שלה.

חנא סוייד: אני סבור שזה לא אחראי.

חנא סוייד: זה מביא אותי לחשוב – וכך אמרתי בהערת אגב – שהם נוקטים למעשה בפעולת גבייה ולא נושאים במנהיגות של הישוב.

חנא סוייד: לכן אני סבור שהגיע הזמן להפסיק את הפעולה של הוועדה הממונה ולתת לאוכלוסייה לבחור את הנציגים שלה.

חנא סוייד: עם כל ההצעות כאן והביקורת על דרך הניהול של רשויות מקומיות, אני כמובן לא רוצה להישמע כאילו אני מסכים או תומך בניהול כושל, להיפך, אך יחד עם זאת אי אפשר לא להביא בחשבון את הזכות הדמוקרטית של האוכלוסייה ושל התושבים לבחור את הנציגים שלהם.

משה גפני: כמה זמן הוועדה פועלת כבר?

אופיר פינס-פז: בנובמבר זה יהיה 3 שנים.

אופיר פינס-פז: הם מבקשים הארכה לעוד שנתיים.

יהודה זימרת: הוועדה הנוכחית התחילה לעבוד לפני שנתיים.

קריאה: עבור התושבים יש ועדה קרואה כבר 3 שנים.

2505: העניין נמצא בבג"ץ.

2505: קיבלנו את תשובת משרד הפנים לבג"ץ, שתוכנית ההבראה תסתיים ב-2008.

2505: המסמכים נמצאים בידינו.

2505: במסמכים שהעבירו לוועדה לקראת הדיון הזה כתבו אנשי משרד הפנים שתוכנית ההבראה תסתיים ב-2009.

2505: עולים כל מיני סימני שאלה.

2505: איך לפני חודש הודעתם לבג"ץ שתוכנית ההבראה תסתיים ב-2008 ועכשיו הודעתם לוועדת הפנים והגנת הסביבה שהיא תסתיים ב-2009?

אופיר פינס-פז: נשמע לכך תשובות.

2505: דבר שני, אני רוצה להגיד לכבודכם, יש פסק-דין של בית-המשפט המחוזי בחיפה, שקובע שהבחירות שהתנהלו באעבלין ב-2003 היו מושחתות.

אופיר פינס-פז: זה כבר מאחורינו.

אופיר פינס-פז: כבר פיזרנו את מועצת הרשות המקומית.

2505: בית-המשפט המחוזי קבע שהבחירות ב-2003 היו מושחתות ולא נקיות.

2505: לפיכך בחירות נקיות באעבלין התקיימו רק לפני 10 שנים.

2505: כעת אתם באים למנוע מאתנו פעם נוספת לערוך בחירות.

2505: בעוד שנתיים זה יהיה כבר 13 שנים מאז נערכו בחירות תקינות באעבלין.

אופיר פינס-פז: ומי תוקע לידינו שהבחירות הבאות יהיו נקיות?

סאבא חאג': משרד הפנים צריך לפקח על זה.

סאבא חאג': אני הגשתי את העתירה לבג"ץ.

סאבא חאג': אני לא מבין מדוע מנכ"ל משרד הפנים מאיים בכך שתהיה אנרכיה אם יאפשרו דמוקרטיה לכפר אעבלין, שהמועצה לא תתפקד והמצב יידרדר.

אופיר פינס-פז: הוא הסתמך על ההתנהלות בעבר.

סאבא חאג': אני לא מבין את הטענה.

סאבא חאג': אם אני אבחר, או הוא או הוא, אני לא מבין איך הוא בטוח שלא ננהל את המועצה בצורה טובה יותר ממר מרק אסיה.

ודיע אבו גנימה: אני פקיד במועצה המקומית אעבלין.

ודיע אבו גנימה: שמענו את כולם.

ודיע אבו גנימה: הוועדה הקרואה מפעילה את המועצה בצורה מסודרת, הכול מסודר, התושבים מקבלים מה שצריך לקבל במאה אחוז.

ודיע אבו גנימה: אבל בדיוק כמו אישה בהריון – היא בחודש החמישי.

ודיע אבו גנימה: האם יעשו לה ניתוח עכשיו כדי להוציא את העובר?

ודיע אבו גנימה: האם כך יוכל לחיות?

ודיע אבו גנימה: צריך לתת שימלאו 9 חודשי ההריון.

ודיע אבו גנימה: עכשיו המועצה מתפקדת כמו בהריון של 5 חודשים, אך נותרו עוד 4 חודשים.

ודיע אבו גנימה: צריך שהוועדה הקרואה תמשיך לפעול עוד שנה או שנה וחצי עד שניישר את הדברים במאה אחוז.

ודיע אבו גנימה: לכן אין זה הזמן לבחירות, לפי דעתי.

חליל שומלי: אדוני היושב-ראש, אדוני המנכ"ל.

חליל שומלי: אדוני המנכ"ל בדק האם מר מרק אסיה הלך לוועדה הפריטטית ומצדיק את הוועדה הפריטטית?

חליל שומלי: האם הם מכבדים את החוק?

חליל שומלי: אדוני המנכ"ל, אתה יושב בירושלים.

חליל שומלי: אתה בא בטענות על החמולות.

חליל שומלי: יש לנו חמולות.

חליל שומלי: אני גאה שיש לי חמולה.

חליל שומלי: אבל עליך לדעת דבר אחד, יש מי שפועלים על סמך אינטרסים פוליטיים, על סמך האינטרסים של המפלגה שלהם, ואוכל להציג לך שמות.

חנא סוייד: הוא שייך למפלגה כלשהי?

חליל שומלי: בוודאי.

חליל שומלי: למפלגת "קדימה".

חליל שומלי: אני מבטיח לך שהוא מחתים מתפקדים למפלגה בתוך הכפר, למעלה מ-200 מתפקדים.

דעים פארג': הוא מדבר עליי, שאני עובד במועצה כבר למעלה מעשרים שנה.

חליל שומלי: איפה הממונה, איפה קצין המחוז, איפה היו כל הזמן כאשר ראו שלמר עאטף חאג' יש 390 מתפקדים?

חליל שומלי: איפה היה הממונה?

חליל שומלי: איפה הייתם?

חליל שומלי: למה להעניש את האזרחים, למנוע מהם את זכותם להצביע?

חליל שומלי: יש לי תעודת זהות כחולה, כמוך.

חליל שומלי: זאת הזכות שלי.

חליל שומלי: אני חי בכפר אעבלין במדינת ישראל בזכות.

חליל שומלי: תודה.

מרק אסיה: אדוני השר, אני מוכרח להגיב.

מרק אסיה: אינני חבר באף מפלגה שנמצאת בשלטון.

מרק אסיה: מוניתי כאיש מקצוע ולא כחבר מפלגה, והצהרתי על כך תצהיר שיכול להיות מוגש גם בבית-המשפט.

מרק אסיה: לכן אני מבקש שלא יאשימו אותי בהאשמות שווא.

דעים פארג': אני עובד המועצה, רכז "קדימה" באעבלין.

דעים פארג': אני עובד במועצה כבר 17 שנים.

דעים פארג': לא התחלתי לעבוד בה היום או אתמול.

דעים פארג': נכון לרגע זה אני רכז "קדימה" באעבלין ואני מחתים אנשים שמתפקדים למפלגה, אבל זה לא באחריות המועצה.

אריה בר: עם כל הכבוד להטפת המוסר ששמענו כאן, הנתונים על הגירעונות, על שיעורי הגבייה, על הטיפול בתושבים ועל מתן השירותים לא מצוצים מן האצבע.

אריה בר: אלה נתוני אמת.

אריה בר: אתם לא יכולים להגיד שמכיוון שלא היו בחירות נקיות ב-2003 זאת התוצאה.

אריה בר: זה לא נכון.

אריה בר: זה נובע מהתנהלות לקויה.

אריה בר: איפה היו אישי הציבור קודם לכן?

סאבא חאג': איפה הייתם אתם?

אריה בר: קודם כול, עובדה ששר הפנים אז בהמלצת הגורמים המקצועיים הביא לפירוק המועצה ולמינוי ועדה ממונה.

אריה בר: זה לא נעשה כי הוא קם בבוקר והחליט להקים ועדה ממונה, אלא קודם היתה ועדת חקירה, בדקו את הנתונים ורק לאחר מכן הקימו ועדה ממונה.

אריה בר: לעצם העניין, הזכות הדמוקרטית אין משמעה אנרכיה.

אריה בר: תפקידו של משרד הפנים, של שר הפנים ומנכ"ל משרד הפנים והעובדים המקצועיים לעשות בקרה, ובמקרים שאין שום סיכוי שהדברים יתנהלו כחוק השר חייב למנות שם ועדה ממונה.

סאבא חאג': הוא לא ענה על השאלה שלי.

סאבא חאג': מאין הוא בטוח שלא אוכל לנהל את המועצה טוב יותר ממר מרק אסיה?

אופיר פינס-פז: אנסה להשיב לך בשמו ובמקומו.

אופיר פינס-פז: אל"ף, הוא לא בטוח.

אופיר פינס-פז: אבל ניסיון העבר מעלה חשש כבד שבחירות חדשות על רקע המצב הנוכחי עלולות לגרום שוב להידרדרות הרשות המקומית.

אופיר פינס-פז: בסופו של דבר צריך לזכור, האינטרסים של מקבלי ההחלטות כפולים.

אופיר פינס-פז: מצד אחד, ראש וראשון בעיניי לדאוג לתושבים, לדאוג שהתושבים יקבלו את השירותים המוניציפליים שמגיעים להם.

אופיר פינס-פז: מי שמסתכל היום על הדוח בעיתונים בנושא החינוך רואה לאיזו פשיטת רגל מגיעה המדינה.

אופיר פינס-פז: הדוח קובע קודם כול שאין משרד חינוך.

אופיר פינס-פז: הדוח קובע שברשויות שמשקיעות כסף בחינוך מעבר לתקציב של משרד החינוך יש הצלחה גדולה.

אופיר פינס-פז: יש מתאם חזק מאוד בין רשויות מקומיות שנותנות מתקציבן לחינוך ובין ההצלחה של התלמידים, ואילו ברשויות מקומיות שלא יכולות לתת ההצלחה של התלמידים קטנה מאוד ולפעמים הכשלונות גדולים מאוד.

אופיר פינס-פז: זאת אומרת, האינטרס הראשון הוא שיהיו שירותים מוניציפליים לתושבים.

אופיר פינס-פז: האינטרס השני, שהרשות המקומית תתנהל במינהל תקין, ללא גירעונות ומבלי שמשלמי המסים האחרים יצטרכו להעביר כספים דרך משרד הפנים למימון גירעונות שנעשו בדרך כפי ששמענו ממר עאטף חאג', שאנשים לא הסכימו לשלם את חובותיהם, רצו רק לקבל מבלי לתת את מה שהם חייבים על-פי חוק.

אופיר פינס-פז: אני מניח שלאף אחד אין ודאות שהמצב חלילה יחזור לאחור, אבל ההיסטוריה מוכיחה שבמקרים רבים מעין אלו כאשר הפסיקו עבודת ועדה קרואה והלכו לבחירות חזרו להתנהלות שבסופו של דבר דרדרה את המצב עד כדי כך שהיו צריכים להקים שוב ועדה קרואה.

אופיר פינס-פז: יש רשויות מקומיות לא מעטות בישראל, גם יהודיות וגם ערביות, ולוד היא דוגמה מצוינת לזה, שהקימו בהן ועדות קרואות כבר כמה פעמים, עשו ניסיון ללכת לבחירות, התוצאה היתה גרועה, חזרו לוועדה קרואה וחוזר חלילה.

איליא יעקב: אני מהכפר אעבלין.

איליא יעקב: הייתי במשך 12 שנים יושב-ראש ועד ההורים באעבלין.

איליא יעקב: היה חסר הרבה במועצה, לא רק בזמן המועצה שפורקה אלא גם במועצות קודמות.

איליא יעקב: בבתי-הספר לא היה אפילו נייר טואלט וההורים היו צריכים לדאוג להביאו.

איליא יעקב: לא היה כסף כדי להדפיס דפים לתלמידים.

איליא יעקב: הייתי מביא ניירות משוכפלים על חשבוני לבית-הספר.

איליא יעקב: המועצות היו מפזרות את הכספים כרצונן, לא ידוע לאן הכסף הלך.

איליא יעקב: בית המטבחיים הכניס 17 מיליון שקל בשנה.

איליא יעקב: לאן הכסף הזה הלך?

חנא סוייד: לך ותתקן את הישוב שלך.

חנא סוייד: אתה בא אליי?

איליא יעקב: אני חושב שצריך להמשיך בעבודת הוועדה הקרואה עד שתקציב המועצה יגיע לאיזון.

איליא יעקב: שלא יהיו אצלנו שריפת מכוניות ואיום על אנשים.

אופיר פינס-פז: מי בעד להיענות לבקשת שר הפנים?

אופיר פינס-פז: מי מתנגד להצעת שר הפנים?

אופיר פינס-פז: הצבעה בעד בקשת שר הפנים לדחיית מועד הבחירות במועצה המקומית אעבלין – 1 נגד – 1 נמנעים – אין הבקשה לא נתקבלה.

אופיר פינס-פז: 1 בעד, 1 נגד.

אופיר פינס-פז: בקשת שר הפנים לא זכתה לתמיכת הוועדה.

תומר רוזנר: כלומר הוועדה ממליצה לשר הפנים שלא לדחות את מועד הבחירות באעבלין.

אופיר פינס-פז: בתוצאה של תיקו, כאשר אחד היה בעד ואחד היה נגד, הוועדה ממליצה לשר שלא להאריך בשנתיים את מינוי הוועדה הקרואה.

אופיר פינס-פז: תודה.

אופיר פינס-פז: הישיבה נעולה.